L-Ewwel Pitazz – Paragrafi 391-400 Permezz tal-Magħmudija, aħna dħalna f'għaqda ma' erwieħ oħrajn. Il-mewt tissikka r-rabtiet tal-imħabba. Jiena dejjem għandi nkun ta' għajnuna għall-oħrajn. Jekk inkun reliġjuża tajba, inkun ta' siwi, mhux biss għall-Ordni, imma għall-pajjiż kollu wkoll. Il-Mulej Alla jagħti l-grazzji Tiegħu b'żewġ modi: permezz ta' ispirazzjoni u permezz ta' dawl. Jekk nitolbu lil Alla jagħtina grazzja, Huwa jagħtihielna; imma ejjew inkunu lesti naċċettawha. U biex inkunu nistgħu naċċettawha, hemm bżonn iċ-ċaħda. L-imħabba ma tikkonsistix fi kliem jew emozzjoni, imma f'azzjonijiet. Hija att tar-rieda; hija don; jiġifieri, għotja. Ir-raġuni, ir-rieda, il-qalb – dawn it-tliet fakultajiet irridu neżerċitawhom waqt it-talb. Jiena ser nirxoxta mill-mewt f'Ġesu', imma l-ewwel irrid ngħix fih. Jekk ma ninfiridx mis-Salib, imbagħad l-evanġelju jiġi rivelat fija. Ġesu' fija jagħmel tajjeb Hu għan-nuqqasijiet kollha tiegħi. Il-grazzja Tiegħu taħdem mingħajr waqfien. Is-Santissma Trinita' tagħtini l-ħajja tagħha bl-abbundanza, permezz tad-don tal-Ispirtu s-Santu. It-tliet Persuni Divini jgħixu ġewwa fija. Meta Alla jħobb, Huwa jħobb b'kulma Hu, bis-saħħa Tiegħu kollha. Jekk Alla ħabbni b'dan il-mod, kif għandi nwieġeb jiena – jiena, l-għarusa Tiegħu? Waqt konferenza, Ġesu' qalli, Int għenba ħelwa f'għanqud magħżul; Jiena rrid li l-oħrajn jieħdu ftit mil-meraq li għaddej jiġri ġewwa fik. Waqt it-tiġdid tal-voti rajt lil Mulej Ġesu' fuq in-naħa tal-lemin (tal-altar), liebes libsa bajda biċ-ċintorin tad-deheb u f'idejh xabla terribli. Din il-ħaġa damet sal-waqt meta is-sorijiet bdew iġeddu l-voti tagħhom. Imbagħad rajt dija li bħalha m'hawnx u, quddiem din id-dija, sħaba bajda f'forma ta' miżien. Imbagħad Ġesu' resaq u poġġa x-xabla fuq naħa waħda tal-miżien, u dan niżel b'salt lejn l-art sakemm kien kważi ser imiss l-art. Propju dak il-ħin, is-sorijiet spiċċaw iġeddu l-voti tagħhom. Imbagħad rajt lill-Anġli li ħadu xi ħaġa minn kull soru u poġġewha ġo reċipjent tad-deheb li kien qisu f'forma ta' ċensier. Meta ġabruh mingħand is-sorijiet kollha u poġġew ir-reċipjent fuq in-naħa l-oħra tal-miżien, immedjatament dan kien itqal u reġa' tella' 'l fuq in-naħa fejn kienet tpoġġiet ix-xabla. F'dak il-waqt ħarġet fjamma miċ-ċensier, u waslet sad-dija. Imbagħad smajt vuċi ġejja mid-dija: Erġa' poġġi x-xabla f'postha; is-sagrifiċċju hu ikbar. Imbagħad Ġesu' tana l-barka Tiegħu, u kulma kont rajt għeb min quddiemi. Is-sorijiet kienu diġa' bdew jitqarbnu. Meta tqarbint, ruħi mtliet b'ferħ hekk kbir li ma nafx niddeskrivih. 15 (ta' Frar) 1935. Żjara ta' ftit jiem fid-dar tal-ġenituri tiegħi biex nara lil ommi li kienet qiegħda tmut. Meta sirt naf li ommi kienet marida serjament u qrib il-mewt, u li kienet talbet li jiena mmur id-dar, għax riedet tarani darba oħra qabel ma tmut, ħafna emozzjonijiet tqanqlu f'qalbi. Bħala tifla li sinċerament tħobb lil ommha, xtaqt ħafna li naqtagħlha xewqitha. Imma ħallejt din il-ħaġa f'idejn Alla u rrassenjajt ruħi għal kollox għar-rieda Tiegħu. Obdejt ir-rieda ta' Alla u ma tajtx kas tal-uġigħ li kelli f'qalbi. Fil-ġurnata tal-festa ta' ismi, filgħodu, fil-15 ta' Frar, il-Madre Superjura tatni l-permess li mmur id-dar tal-ġenituri sabiex naqta' x-xewqa u t-talba ta' ommi qiegħda tmut. Mill-ewwel bdejt nagħmel it-tħejjijiet meħtieġa għall-vjaġġ u tlaqt minn Vilnius filgħaxija. Offrejt il-lejl kollu għal ommi marida serjament, sabiex Alla jagħtiha l-grazzja li ma titlef xejn mill-merti tat-tbatija tagħha. In-nies li ltqajt magħhom waqt il-vjaġġ tiegħi kienu qalbhom tajba ħafna; xi nies tas-Soldalita' ta' Marija kienu fl-istess kompartiment tiegħi. Ħassejt li waħda minnhom kienet qiegħda tbati ħafna u kienet qiegħda tiġġieled battalja diffiċli f'ruħha. Bdejt nitlob fl-ispirtu għal din ir-ruħ. Fil-ħdax dawn in-nisa marru f'kompartiment ieħor sabiex joqgħodu jpaċpċu u ħallewna t-tnejn li aħna waħedna fil-vagun. Stajt inħoss li t-talb tiegħi kien qed iġiegħel it-taqbida ta' din ir-ruħ issir iktar qalila. Ma farraġthiex, imma tlabt iktar u iktar bil-ħerqa. Sa fl-aħħar, din il-mara daret lejja u staqsietni jekk kenitx obbligata żżomm ċerta wegħda li kienet għamlet lil Alla. F'dak il-waqt, jiena rċevejt għarfien intern tal-wegħda u weġibt: "Int obbligata assolutament li żżommha, inkella inti ser tkun imsejkna għall-bqija ta' ħajtek. Dan il-ħsieb jibqa' jiġri warajk kullimkien u ma jħallilekx paċi." Stagħġbet bit-tweġiba tiegħi u fetħet qalbha miegħi. Hija kienet għalliema. Meta kienet ser tagħmel l-eżamijiet, kienet wiegħdet lil Alla li, jekk tmur tajjeb fl-eżamijiet kienet ser tiddedika ruħha għas-servizz Tiegħu; jiġifieri, tidħol f'kongregazzjoni reliġjuża. Għaddiet mill-eżamijiet tagħha tajjeb ħafna. "Imma," hija qalet: "meta dħalt fil-ħajja tad-dinja marritli x-xewqa li nidħol f'kunvent. Imma il-kuxjenza tiegħi ma ħallitniex fil-paċi, u minkejja d-divertiment dejjem qalbi sewda." Wara konverżazzjoni twila, inbidlet għal kollox u qaltli li kient ser tara x'tagħmel minnufih sabiex tidħol f'kunvent. Talbitni nitlob għaliha, u ħassejt li Alla kien ser ikun ġeneruż bil-grazzja Tiegħu. Dak inhar filgħodu wasalt Varsavja, u fit-tmienja ta' filgħaxija diġa' kont id-dar. Kemm ferħ għall-ġenituri tiegħi u għall-familja kollha! Diffiċli tiddeskrivih. Saħħet ommi kienet ġiet ftit għall-aħjar, imma t-tabib ma taha l-ebda tama ta' fejqan sħiħ. Wara li fraħna b'xulxin, inżilna għarkobbtejna nirringrazzjaw lil Alla għall-grazzja li stajna għal darb'oħra f'din il-ħajja nerġgħu nkunu flimkien. Meta rajt kif kien qiegħed jitlob missieri, ħassejtni tassew nistħi li, wara daqshekk snin fil-kunvent, jiena ma kontx kapaċi nitlob b'sinċerita' u b'ħeġġa bħalu. U għalhekk jiena qatt ma nieqaf nirringrazzja lil Alla għall-ġenituri bħal dawn. Kif kien inbidel kollox matul dawk l-għaxar snin, ma stajt nagħraf xejn! Il-ġnien kien hekk ċkejken, u issa ma stajtx nagħrfu. Ħuti, subien u bniet, kienu għadhom tfal, u issa kollha kienu kibru. Stagħġibt għax ma sibthomx bħalma kienu meta kont tlaqthom. Stanley ġie miegħi l-knisja kuljum. Ħassejt li hu kien jogħġob ħafna lil Alla. Fl-aħħar ġurnata, meta kulħadd kien telaq mill-knisja, jiena mort flimkien miegħu quddiem is-Sagrament Imqaddes, u flimkien tlabna it-Te Deum. Wara waqt ta' skiet, offrejt ruħu lill-Qalb l-iżjed Ħelwa ta' Ġesu'. Kemm kien faċli titlob f'dik il-knisja ċkejkna! Ftakart fil-grazzji kollha li kont irċevejt hemmhekk, u li f'dak iż-żmien jiena ma kontx fhimthom u spiss kont abbużajt minnhom. Stagħġibt kif stajt inkun għamja daqshekk. U waqt li b'dan il-mod kien qed jiddispjaċini li kont daqshekk għamja, f'daqqa waħda rajt lill-Mulej Ġesu', jiddi bi sbuħija li m'hemmx kliem għaliha, u qalli bi tjubija, Magħżula tiegħi, Jiena ser nagħtik grazzji ikbar sabiex inti tista' tkun xhieda tal-ħniena bla qies Tiegħi tul l-eternita' kollha.
Djarju ta' Swor Fawstina – L-1 Pitazz (par.391-400)